༠༠༠༠བརྡ་ཡིགཟབ་གསང་མཁའ་འགྲོའི་སྙིང་ཐིག་ལས༔འཕགས་མཆོག་
ཐུགས་རྗེ་ཆེན་པོའི་སྒྲུབ་པ་དངོས་གྲུབ་
གཏེར་མཛོད་བཞུགས་སོ༔
༠༠༠༠བརྡ་ཡིག༢༤ན་མོ་གུ་རུ་པདྨ་ཀ་ར་ཡེ༔རང་བྱུང་ཡེ་སངས་རྒྱས་པ་གདོད་མའི་གཞི༔མངོན་གྱུར་ཆེན་པོར་དབང་བསྒྱུར་ཆོས་ཀྱི་སྐུར༔བྱར་མེད་བྱ་བཏང་སྤྱོད་པའི་གདིང་ཆེན་པོར༔མི་ཚེ་སྙིང་པོའི་སྒྲུབ་ལ་དྲིལ་བྱེད་ཀྱི༔ལས་སྣ་བསྐལ་པའི་རླུང་གིས་བསྒྱུར་བ་ཡི༔སྐལ་དམན་ཐབས་ཀྱིས་ལམ་དུ་ཁ་དྲངས་ནས༔འགྲོ་བའི་བླ་མ་ཐུགས་རྗེ་ཆེན་པོ་ནི༔རྡོ་རྗེ་གསུམ་གྱི་ལྷུམས་སུ་འཇུག་པའི་ལམ༔འབྲེལ་ཚད་རྣམ་པར་གྲོལ་བའི་ཟབ་ལམ་མཆོག༔མ་འོངས་བརྒྱུད་འཛིན་ཐར་ལམ་ལ་གཟུད་ཕྱིར༔མཐའ་ཡས་དབང་པོ་པདྨ་བདག་གིས་བསྟན༔འདི་ཉིད་ལག་ཏུ་ལེན་པའི་རིམ་པ་ནི༔རབ་དབེན་སྐྱིད་པའི་གནས་མཆོག་ཏུ༔དཀྱིལ་འཁོར་བཀོད་ལེགས་ཡིད་འོང་བ༔སྒོ་གྲུ་རྟ་བབས་ཁོར་ཡུག་བཅས༔སྤྱི་དང་མཐུན་པ་ཉིད་དུ་བྱ༔མེ་ཏོག་ཚོམ་བུ་རབ་ཏུ་བཀོད༔རྩ་གསུམ་གཏོར་མ་བརྗིད་ལྡན་བཤམ༔མཆོད་རྫས་ཡོ་བྱད་འབྱོར་ཚོགས་བཀོད༔དཀར་ཕྱོགས་སྐྱོང་ལ་དཀར་གཏོར་དང་༔ནག་ཕྱོགས་སྐྱོང་ལ་དམར་གཏོར་ཕུལ༔དང་པོ་སྐྱབས་སུ་འགྲོ་བ་ནི༔ན་མོ༔བླ་མེད་བླ་མ་དཀོན་མཆོག་གསུམ༔ཡི་དམ་མཁའ་འགྲོ་དམ་ཅན་ཚོགས༔ཡོངས་འདུས་བདག་ཉིད་སྤྱན་རས་གཟིགས༔འཁོར་དང་བཅས་ལ་སྐྱབས་སུ་མཆི༔དེ་ནས་སེམས་བསྐྱེད་པ་ལ༔ཧོཿབདག་གིས་མཁའ་མཉམ་སེམས་ཅན་ཀུན༔རྣམ་གྲོལ་ས་ལ་འགོད་པའི་ཕྱིར༔འཕགས་མཆོག་ཐུགས་རྗེ་ཆེན་པོ་ཡི༔གསང་གསུམ་རྡོ་རྗེའི་གྲོང་འཇུག་བྱ༔དེ་ནས་བགེགས་བསྐྲད་པ་ལ༔ཧོཿང་ནི་དབང་ཆེན་ཁྲོས་པའི་སྐུ༔ཁམས་གསུམ་འདི་ན་སུ་ཡང་རུང་༔ལོག་པར་འདྲེན་པའི་གདོན་དང་བགེགས༔འདོད་ཡོན་གཏོར་མ་འདི་ལོངས་ལ༔སོ་སོ་རང་རང་གནས་སུ་དེངས༔གལ་ཏེ་མི་འགྲོ་འདུག་གྱུར་ན༔ཡེ་ཤེས་རོལ་པའི་སྒྱུ་འཕྲུལ་ལས༔མཚོན་ཆ་སྣ་ཚོགས་རབ་འབར་བས༔ལུས་ངག་རྡུལ་ཕྲན་བཞིན་དུ་བརླག༔དེ་བས་ད་ལྟ་ཕྱིར་དེངས་ཤིག༔ཧཱུྃ་བཞིའི་སྔགས་བརྗོད་ཐུན་གྱིས་བྲབ༔སླར་ཡང་སྲུང་འཁོར་བསྒོམ་པ་ལ༔ཧཱུྃ༔ཡེ་ཤེས་རོལ་པའི་ཆོ་འཕྲུལ་གྱིས༔ལོག་འདྲེན་འདུལ་བའི་མཚོན་ཆ་ཐུན༔ཚུར་འདུས་སྲུང་བའི་འཁོར་ལོ་ནི༔རིམ་པ་དྲུག་གི་ཚུལ་དུ་བསྐོར༔མི་ཤིགས་རྡོ་རྗེའི་རྒྱས་བཏབ་ནས༔སྲ་མཁྲེག་གཞོམ་གཞིག་མེད་པར་གྱུར༔བཛྲ་རཏྣ་པདྨ་ཀརྨ་ཙཀྲ་ཛྭ་ལ་རཾ་རཀྵ་རཀྵ་ཧཱུྃ་བྷུྃ༔དེ་ནས་བརྡ་སྒོ་དབྱེ་བ་ལ༔ཧཱུྃ༔འཁོར་འདས་དག་མཉམ་ཆོས་ཀྱི་སྐུ༔ལྷུན་གྲུབ་རོལ་པ་ལོངས་སྤྱོད་རྫོགས༔ཐུགས་རྗེ་ཀུན་ཁྱབ་སྤྲུལ་པའི་སྐུ༔རང་བྱུང་ཡེ་ཤེས་འཆར་སྒོ་ཕྱེས༔བཛྲ་པྲ་བེ་ཤ་ཡ་ཕཊ༔དེ་ནས་བརྡ་ཕྱག་འཚལ་བ་ལ༔ཧཱུྃ༔ཀ་དག་བརྡལ་ཁྱབ་ཆེན་པོའི་མཁའ༔གདོད་ནས་མ་བཅོས་སྤྲོས་མཐའ་བྲལ༔སྐུ་དང་ཡེ་ཤེས་རོལ་པའི་མཛོད༔རང་ཞལ་མཇལ་ཕྱིར་ཕྱག་འཚལ་ལོ༔ན་མོ་ན་མ་ཧོཿདེ་ནས་བྱིན་ཆེན་དབབ་པ་ནི༔ཧཱུྃ་ཧྲཱིཿའཁོར་འདས་དག་མཉམ་གཞལ་ཡས་ནས༔ཆོས་སྐུ་རྒྱལ་བ་འོད་དཔག་མེད༔སྒྱུ་འཕྲུལ་རིགས་ལྔ་གངས་ཆེན་མཚོ༔གང་འདུལ་ཐུགས་རྗེའི་གཏེར་ཆེན་པོ༔བྱང་སེམས་འཕགས་པའི་ཚོགས་དང་བཅས༔མོས་གུས་དྲག་པོས་ཐུགས་རྒྱུད་བསྐུལ༔ཆོས་ཀྱི་དབྱིངས་ལས་སྐུར་བཞེངས་ལ༔གནས་འདིར་བྱིན་ཆེན་དབབ་ཏུ་གསོལ༔སྒྲུབ་མཆོག་བདག་ལ་དབང་བསྐུར་རོ༔མཆོག་ཐུན་དངོས་གྲུབ་བྱིན་ཕོབ་ཅིག༔ན་མོ་ཨཱཪྻ་ལོ་ཀི་ཤྭ་ར་མཎྜ་ལ་ས་པ་རི་ཝཱ་ར་བཛྲ་ས་མ་ཡ་ཛ་ཛཿཨ་བེ་ཤ་ཡ་ཨ་ཨ༔དེ་ནས་མཆོད་རྫས་བྱིན་བརླབ་ནི༔ཧཱུྃ་ཧྲཱིཿསྟོང་ཆེན་ཡུམ་གྱི་མཁའ་ཀློང་དུ༔རང་བྱུང་ཡེ་ཤེས་རོལ་པའི་རྩལ༔འདོད་ཡོན་སྣང་བ་རྒྱན་དུ་ཤར༔མི་ཟད་ནམ་མཁའ་མཛོད་དུ་སྤེལ༔ཆོས་ཉིད་སྒྱུ་མར་རོལ་བའི་འཕྲུལ༔གང་ལ་གང་འདོད་མཆོད་པའི་སྤྲིན༔མ་བཙལ་རང་བྱུང་ལྷུན་གྱིས་གྲུབ༔ཨོཾ་བཛྲ་ཨརྒྷཾ་སོགས་ཤཔྡ་ཨཱཿཧཱུྃ༔རཱུ་པ་ཤཔྡ་གནྡྷེ་རཱ་ས་སྤཪྴེ་ཨཱཿཧཱུྃ༔མ་ཧཱ་སརྦ་པཉྩ་ཨ་མྲྀ་ཏ་ཧཱུྃ་ཧྲཱིཿཋཱ༔མ་ཧཱ་བ་ལིངྟ་ཧཱུྃ་ཧྲཱིཿཋཱ༔མ་ཧཱ་རཀྟ་ཛྭ་ལ་མཎྜ་ལ་ཧཱུྃ་ཧྲཱིཿཋཱ༔མ་ཧཱ་བོ་དྷི་ཙིཏྟ་ཏ་ན་ག་ན་སརྦ་པཱུ་ཛ་སྭཱ་ཧཱ༔དེ་ནས་དེ་བཞིན་ཉིད་ཀྱི་ཏིང་ངེ་འཛིན་ལ༔ཧཱུྃ༔སྣང་སྲིད་གཟུང་དང་འཛིན་པའི་ཆོས༔རྨི་ལམ་དབྱིངས་སུ་སད་པ་ལྟར༔ཆོས་ཉིད་དེ་བཞིན་ཉིད་དུ་ཞིག༔ཀ་དག་ཆེན་པོ་མངོན་དུ་བྱ༔ཨོཾ་མ་ཧཱ་ཤུ་ནྱ་ཏཱ་ཛྙཱ་ན་བཛྲ་སྭ་བྷཱ་ཝ་ཨཏྨ་ཀོ྅་ཧཾ༔དེ་ནས་ཀུན་ཏུ་སྣང་བའི་ཏིང་ངེ་འཛིན༔ཨཱཿསྟོང་ཆེན་དབྱིངས་ཀྱི་རང་རྩལ་ལས༔ཁྱབ་བྱེད་ཡེ་ཤེས་ཆེན་པོ་ཤར༔འཁོར་འདས་དག་མཉམ་བྱང་ཆུབ་སེམས༔ཀུན་མཁྱེན་ཀུན་གཟིགས་ཀུན་ཏུ་སྣང་༔དྷརྨ་དྷ་ཏུ་ཛྙཱ་ན་ག་ག་ན་ཨཱཿདེ་ནས་རྒྱུ་ཡི་ཏིང་ངེ་འཛིན༔ཧཱུྃ༔དབྱིངས་ལས་ཐུགས་རྗེའི་རོལ་པའི་རྩལ༔མཁའ་ལ་འཇའ་ཚོན་ཤར་བ་བཞིན༔དུས་གསུམ་བདེ་གཤེགས་ཀུན་གྱི་སྲོག༔རིག་པ་རྒྱུ་ཡི་ཡི་གེར་ཤར༔ཧྲཱིཿཙིཏྟ་བཛྲ་ས་མ་ཏི་ཨཱཿདེ་ནས་ཞིང་ཁམས་བསྐྱེད་པ་ལ༔ཧྲཱིཿལས་འབྱུང་ཆེན་ལྔ་ཡི་ས་བོན་འཕྲོས༔ཨེ་ལས་ནམ་མཁའ་མཐིང་ནག་རོལ་པའི་མཁར༔ཡཾ་ལས་འོག་གཞི་རླུང་གི་དཀྱིལ་འཁོར་ལྗང་༔བཾ་ལས་དྭངས་གསལ་རྙོགས་བྲལ་རྒྱ་མཚོར་འཁྱིལ༔སུཾ་ལས་དབང་ཆེན་གསེར་གྱི་ས་གཞིར་བརྡལ༔རཾ་ལས་ཡེ་ཤེས་འོད་ཕུང་མེ་ལྟར་འབར༔ཡེ་ཤེས་ལྔ་ཡི་ངོ་བོར་ལྷུན་གྱིས་གྲུབ༔དེ་སྟེང་འབྱུང་ཆེན་ལྔ་ཡི་དྭངས་མ་ལས༔འོད་ལྔའི་ས་གཞི་རྒྱ་ཆེ་ཁྱོན་ཡངས་པ༔འཇམ་མཉེན་ཁོད་སྙོམས་སྨན་གྱི་སྤང་རི་ལ༔དྲི་ཞིམ་སྣ་ཚོགས་ངད་པ་རབ་ཏུ་འཐུལ༔སྣ་ཚོགས་པདྨོ་རྒྱས་པས་ཡོངས་སུ་ཁེབས༔ཡན་ལག་བརྒྱད་ལྡན་མཚོ་དང་རྫིང་བུ་དང་༔དག་བྱེད་ཆུ་མིག་དཔག་བསམ་ལྗོན་པའི་ཤིང་༔ནོར་བུའི་གྲམ་པ་གསེར་གྱི་བྱེ་མ་དང་༔གཡུ་ཡི་ནེའུ་སིང་སྤྲུལ་པའི་བྱ་རིགས་དང་༔ཅང་ཤེས་རི་དྭགས་མཛེས་པས་རྩེ་འཇོ་རོལ༔དེ་དབུས་བྷྲུྃ་ཡིག་འོད་དང་བཅས་པ་བབས༔ཡོངས་གྱུར་ཡེ་ཤེས་ལྔ་ཡི་རང་མདངས་ལས༔རིན་ཆེན་སྣ་ལྔ་ལས་གྲུབ་གཞལ་ཡས་ཁང་༔གྲུ་བཞི་སྒོ་བཞི་ཚད་དང་མཚན་ཉིད་རྫོགས༔རྟ་བབས་བང་རིམ་མུ་ཁྱུད་ཁོར་ཡུག་དང་༔བུམ་པ་བྲེ་དང་ཆོས་འཁོར་གདུགས་ཏོག་མཛེས༔དྲྭ་བ་དྲྭ་ཕྱེད་འཕྱང་ཞིང་དྲིལ་གཡེར་བརྒྱན༔དེ་དབུས་རིན་ཆེན་སྣ་ཚོགས་ཁྲི་ཡི་ཁར༔མ་ཆགས་པདྨ་ཐབས་ཤེས་ཉི་ཟླའི་སྟེང་༔རྒྱུ་ཡི་ངོ་བོ་ཧྲཱིཿཡིག་དཀར་པོ་བབ༔འོད་ཟེར་རབ་འཕྲོས་རྒྱལ་བ་མཆོད་པས་མཉེས༔ལྷ་དང་ཞིང་ཁམས་མ་ལུས་བསྡུས་ཏེ་ཐིམ༔མར་འཕྲོས་ཁམས་གསུམ་འཁོར་བ་ཆོས་སྐུར་བསྒྲལ༔ཚུར་འདུས་སྣོད་བཅུད་དཔལ་ཡོན་བསྡུས་ཏེ་བསྟིམ༔ཡོངས་གྱུར་རང་ཉིད་ཐུགས་རྗེ་ཆེན་པོའི་སྐུ༔དཀར་གསལ་ཞལ་གཅིག་ཕྱག་བཞི་མཚན་དཔེ་རྫོགས༔གཞོན་ཚུལ་ཞི་འཛུམ་འོད་དང་འོད་ཟེར་འབར༔དང་པོའི་ཕྱག་གཉིས་ཐུགས་ཀར་ཐལ་མོ་སྦྱར༔འོག་མ་གཉིས་ན་ཤེལ་ཕྲེང་པད་དཀར་བསྣམས༔དབུ་སྐྲ་ཐོར་ཚུགས་ཟུར་ཕུད་རཏྣས་བརྒྱན༔མགུལ་རྒྱན་ཕྲེང་བ་དོ་ཤལ་གདུ་བུ་དང་༔དར་གྱི་ཅོད་པན་སྟོད་གཡོགས་སྨད་དཀྲིས་དང་༔དར་ཤམ་སྐུ་རེག་རིན་ཆེན་དྲྭ་བ་འཕྱང་༔གསེར་གྱི་སྙན་ཆ་ཉི་ཟླའི་ཝང་མིག་མཛེས༔ཞབས་གཉིས་རྡོ་རྗེ་སྐྱིལ་མོ་ཀྲུང་གིས་བཞུགས༔གསང་བའི་ཡུམ་མཆོག་མཁའ་སྤྱོད་དབང་མོས་འཁྱུད༔དམར་གསལ་ཞལ་གཅིག་ཕྱག་གཉིས་གྲི་ཐོད་ཅན༔གཅེར་བུ་པདྨའི་ཕྲེང་བའི་དོ་ཤལ་དང་༔ཀུ་མུཏ་ཏ་ཡི་ཐོད་གདེངས་རབ་ཏུ་མཛེས༔ལྗང་སྔོན་རལ་པའི་ཟར་བུ་སྐུ་རྒྱབ་གྲོལ༔རིགས་ཀྱི་བདག་པོ་སྣང་མཐའ་ཡབ་ཡུམ་ཤར༔དམར་གསལ་ལོངས་སྐུ་མཉམ་གཞག་སྐྱིལ་ཀྲུང་བཞུགས༔ཤར་དུ་མི་བསྐྱོད་ས་གནོན་མཉམ་གཞག་ཅན༔ཆུ་ཁམས་དབང་ཕྱུག་མཱ་ཀི་དཀར་མོས་འཁྲིལ༔ལྷོ་རུ་རིན་འབྱུང་མཆོག་སྦྱིན་མཉམ་གཞག་ཅན༔ས་ཁམས་དབང་ཕྱུག་སངས་རྒྱས་སྤྱན་མར་སྦྱོར༔ནུབ་ཏུ་རྣམ་སྣང་བྱང་ཆུབ་ཕྱག་རྒྱ་ཅན༔ནམ་མཁའ་རྣམ་དག་དབྱིངས་ཕྱུག་སྔོན་མོས་འཁྲིལ༔བྱང་དུ་དོན་གྲུབ་སྐྱབས་སྦྱིན་མཉམ་གཞག་ཅན༔རླུང་ཁམས་དབང་ཕྱུག་དམ་ཚིག་སྒྲོལ་མས་འཁྱུད༔སྐུ་བཞིའི་བདག་ཉིད་དེ་བཞིན་གཤེགས་པ་བཞི༔སྔོ་སེར་དཀར་དང་ལྗང་ཀུའི་ཁ་ཏོག་མཛེས༔མཚན་དཔེ་དང་ལྡན་ལོངས་སྐུའི་ཆས་རྒྱན་རྫོགས༔ཡུམ་རྣམས་རྡོ་རྗེ་དྲིལ་བུའི་ཕྱག་རྒྱ་ཅན༔ཀུན་ཀྱང་པད་ཟླའི་གདན་ལ་སྐྱིལ་ཀྲུང་བཞུགས༔ཡེ་ཤེས་འཇའ་སྐུ་སྟོང་གསལ་འོད་ཕུང་འབར༔འོད་ཟེར་རྩེ་ལ་རྣམ་འདྲེན་སྤྲུལ་པའི་སྐུ༔སྟེང་དུ་བརྒྱ་བྱིན་དཀར་པོ་པི་ཝཾ་ཅན༔ཤར་ལྷོ་ཐག་བཟང་ལྗང་ཀུ་གོ་མཚོན་ཐོགས༔ལྷོ་ནུབ་ཤཀ་ཐུབ་སེར་པོ་ལྷུང་བཟེད་བསྣམས༔ནུབ་བྱང་སེང་གེ་རབ་བརྟན་པོ་ཏི་ལྗང་༔བྱང་ཤར་ཁ་འབར་དམར་པོ་སྒྲོམ་བུ་བསྣམས༔འོག་ཏུ་ཆོས་རྒྱལ་མཐིང་ནག་མེ་ཆུ་འཛིན༔ཀུན་ཀྱང་བཞེངས་སྟབས་སྤྲུལ་སྐུའི་ཆ་ལུགས་ཅན༔ཁམས་གསུམ་འཁོར་བ་ཡོངས་སྒྲོལ་དཔལ་དུ་བསྐྱེད༔གཞན་ཡང་འཕགས་པའི་སྐུ་ཡི་བཀོད་པ་ལ༔མཚོ་ལ་གཟའ་སྐར་གཟུགས་བརྙན་བཀྲ་བ་ལྟར༔ཞི་བ་རྡོ་རྗེ་དབྱིངས་ཀྱི་དཀྱིལ་འཁོར་ཤར༔ཤར་སྒོར་རྟ་མགྲིན་འགུག་བྱེད་འཁྲིལ་སྦྱོར་རོལ༔ལྷོ་སྒོར་རྟ་མགྲིན་འཆིང་བྱེད་འཁྲིལ་སྦྱོར་རོལ༔ནུབ་སྒོར་རྟ་མགྲིན་རྨོངས་བྱེད་འཁྲིལ་སྦྱོར་རོལ༔བྱང་སྒོར་རྟ་མགྲིན་མྱོས་བྱེད་འཁྲིལ་སྦྱོར་རོལ༔དཀར་སེར་དམར་ལྗང་ལས་བཞིའི་ཕྱག་རྒྱ་ཅན༔གཞལ་ཡས་གྲུ་ཆད་བར་ཁྱམས་ཁོར་ཡུག་ཏུ༔སངས་རྒྱས་བྱང་སེམས་དཔའ་བོ་མཁའ་འགྲོ་དང་༔ཆོས་སྐྱོང་དམ་ཅན་སྲུང་མ་རྒྱ་མཚོའི་ཚོགས༔མ་འདྲེས་ཡོངས་རྫོགས་ཏིལ་གོང་ཕྱུར་བཞིན་བསྒོམ༔དེ་ལྟར་གསལ་བའི་སྒྱུ་འཕྲུལ་དཀྱིལ་འཁོར་ལྷའི༔སྤྱི་བོར་ཨོཾ་དཀར་མགྲིན་པར་ཨཱཿདམར་པོ༔ཐུགས་ཀར་ཧཱུྃ་མཐིང་ཡིག་འབྲུ་འོད་དང་བཅས༔རྡོ་རྗེ་གསུམ་གྱི་ངོ་བོར་ལྷུན་གྱིས་གྲུབ༔དེ་དག་ལས་ནི་འོད་ཟེར་དཀར་དམར་མཐིང་༔དཔག་ཡས་རྒྱལ་བའི་ཞིང་ཁམས་ཡོངས་ཁྱབ་ནས༔རྟེན་དང་བརྟེན་པའི་དཀྱིལ་འཁོར་མ་ལུས་པ༔སྤྱན་དྲངས་དམ་ཡེ་དབྱེར་མེད་རོ་གཅིག་གྱུར༔དེ་ནས་སྤྱན་འདྲེན་པ་ནི༔ཧྲཱིཿནུབ་ཕྱོགས་བདེ་བ་ཅན་གྱི་ཞིང་ཁམས་ནས༔ཆོས་སྐུ་སྣང་བ་མཐའ་ཡས་གཤེགས་སུ་གསོལ༔ལྷོ་ཕྱོགས་པོ་ཏ་ལ་ཡི་གནས་མཆོག་ནས༔འཕགས་མཆོག་ཐུགས་རྗེ་ཆེན་པོ་གཤེགས་སུ་གསོལ༔བདེ་ཆེན་དག་པ་མཁའ་སྤྱོད་ཞིང་ཁམས་ནས༔ཡུམ་ཆེན་མཁའ་སྤྱོད་དབང་མོ་གཤེགས་སུ་གསོལ༔ལྷུན་གྲུབ་བཀོད་པ་རབ་རྫོགས་གཞལ་ཡས་ནས༔བདེ་གཤེགས་རིགས་ལྔ་གངས་ཆེན་གཤེགས་སུ་གསོལ༔ཡེ་ཤེས་རོལ་པའི་དཀྱིལ་འཁོར་ཆེན་པོ་ནས༔དབྱིངས་ཀྱི་ཡུམ་ཆེན་རིགས་ལྔ་གཤེགས་སུ་གསོལ༔མི་མཇེད་འཇིག་རྟེན་དག་པའི་ཞིང་ཁམས་ནས༔རྣམ་འདྲེན་སྤྲུལ་སྐུ་ཐུབ་དྲུག་གཤེགས་སུ་གསོལ༔རབ་འབྱམས་ཕྲིན་ལས་གྲུབ་པའི་དཀྱིལ་འཁོར་ནས༔དབང་ཆེན་རིགས་བཞི་འཁོར་བཅས་གཤེགས་སུ་གསོལ༔གཞན་ཡང་སྐུ་གསུམ་ཞིང་ཁམས་མཐའ་ཡས་ནས༔སངས་རྒྱས་བྱང་སེམས་དཔའ་བོ་མཁའ་འགྲོ་དང་༔ཆོས་སྐྱོང་སྲུང་མ་དམ་ཅན་རྒྱ་མཚོར་བཅས༔ཆོས་ཀྱི་དབྱིངས་ལས་གཟུགས་ཀྱི་སྐུར་བཞེངས་ལ༔འཁོར་བ་དོང་ནས་སྤྲུགས་ཕྱིར་གཤེགས་སུ་གསོལ༔ཨོཾ་ཨཱཪྻ་ལོ་ཀི་ཤྭ་ར་སརྦ་ཏ་ཐཱ་ག་ཏ་བོ་དྷི་སཏྭ་ས་པ་རི་ཝཱ་ར་བཛྲ་ས་མ་ཡ་ཛ་ཛ༔དེས་ནས་བཞུགས་སུ་གསོལ་བ་ལ༔ཧྲཱིཿརང་སྣང་དོན་གྱི་འོག་མིན་མཁར༔ལྷུན་གྲུབ་རོལ་པའི་དཀྱིལ་འཁོར་འདིར༔དམ་ཡེ་དབྱེར་མེད་ངོ་བོར་བཞུགས༔འཁོར་བ་དོང་སྤྲུགས་ཕྲིན་ལས་མཛོད༔བཛྲ་ས་མ་ཡ་ཏིཥྛ་ལྷན༔དེ་ནས་ཕྱག་འཚལ་བ་ནི༔ན་མོ༔རང་བྱུང་ཡེ་ཤེས་བྱང་ཆུབ་སེམས༔སྐུ་དང་ཡེ་ཤེས་རོལ་པའི་རྩལ༔སྒྱུ་འཕྲུལ་འཁོར་ལོའི་བཀོད་པ་ལ༔རྣམ་གསུམ་དད་པས་ཕྱག་འཚལ་ལོ༔ཨ་ཏི་པུ་ཧོ༔པྲ་ཏཱིཙྪ་ཧོ༔དེ་ནས་མཆོད་པ་འབུལ་བ་ལ༔ཧཱུྃ་ཧྲཱིཿམི་མཇེད་འཇིག་རྟེན་མཐའ་ཡས་ནས༔འབྱུང་དང་འབྱུང་ལས་སྐྱེས་པ་ཡི༔ཉེར་སྤྱོད་བདུན་གྱི་མཆོད་པ་རྣམས༔འཕགས་མཆོག་ཐུགས་རྗེ་ཆེན་པོ་ཡི༔སྒྱུ་འཕྲུལ་རོལ་པའི་ལྷ་ལ་འབུལ༔བཞེས་ནས་མཆོག་གི་དངོས་གྲུབ་སྩོལ༔ཨོཾ་བཛྲ་ཨརྒྷཾ་པཱདྱཾ་པུཥྤེ་དྷུ་པེ་ཨཱ་ལོ་ཀེ་གནྡྷེ་ནཻ་ཝིདྱ་ཤཔྡ་པྲ་ཏཱིཙྪ་པཱུ་ཛ་ཧཱུྃ༔དེ་ནས་འདོད་ཡོན་ནང་མཆོད་ལ༔ཧཱུྃ་ཧྲཱིཿཁམས་གསུམ་སྲིད་པའི་འཇིག་རྟེན་ན༔འདོད་ཡོན་ལྔ་ཡི་མཆོད་སྤྲིན་ཚོགས༔སྣང་བ་ཆེན་པོར་འུབ་ཆུབ་རོལ༔སྒྱུ་འཕྲུལ་རོལ་པའི་ལྷ་ལ་འབུལ༔དགྱེས་པར་དགོངས་ཤིང་བཞེས་ནས་ཀྱང་༔མཆོག་དང་ཐུན་མོང་དངོས་གྲུབ་སྩོལ༔ཨོཾ་ཨཱཿཧཱུྃ་རཱུ་པ་ཤཔྡ་གནྡྷེ་རཱ་ས་སྤཪྴེ་པྲ་ཏཱིཙྪ་མ་ཧཱ་པཱུ་ཛ་ཧོ༔དེ་ནས་གསང་བའི་མཆོད་པ་ལ༔ཨོཾ་ཨཱཿཧཱུྃ༔རྩ་བརྒྱད་ཡན་ལག་སྟོང་སྦྱར་བའི༔མྱོང་གྲོལ་ཡེ་ཤེས་བདུད་རྩི་དང་༔འཁོར་བ་ཁྲག་ཏུ་བསྐྱིལ་བ་ཡི༔དམར་ཆེན་རཀྟའི་རྒྱ་མཚོར་འཁྱིལ༔སྣང་སྲིད་བཅུད་དུ་དྲིལ་བ་ཡི༔འདོད་འཇོའི་དམར་གྱི་གཏོར་ཆེན་པོ༔ཡེ་ཤེས་སྒྱུ་འཕྲུལ་ལྷ་ལ་འབུལ༔བཞེས་ནས་སངས་རྒྱས་ས་རུ་དྲོངས༔མ་ཧཱ་སརྦ་པཉྩ་ཨ་མྲྀ་ཏ་རཀྟ་བ་ལིཾ་ཏ་ཁ་རཾ་ཁཱ་ཧི༔དེ་ནས་སྦྱོར་བའི་མཆོད་པ་ལ༔ཧྲཱིཿསྣང་བ་ཡབ་ལ་སྟོང་པ་ཡུམ༔སྣང་སྟོང་སྦྱོར་བ་བདེ་བའི་བཅུད༔སྒྱུ་འཕྲུལ་རོལ་པའི་ལྷ་ལ་འབུལ༔གསང་བ་མཆོག་གི་དངོས་གྲུབ་སྩོལ༔མ་ཧཱ་བོ་དྷི་ཙིཏྟ་པཱུ་ཛ་ཧོཿདེ་ནས་བསྒྲལ་མཆོད་ལ༔ཧཱུྃ༔ཁྱབ་བརྡལ་སྟོང་ཆེན་ཡུམ་གྱི་མཁར༔གཟུང་དང་འཛིན་པའི་རཱུ་ཏྲ་བསྡུས༔ཡེ་ཤེ